I disse steinene krasjet «Costa Concordia»
Det er en del av arbeidet for å få bort skipet fra ulykkesstedet. Vraket av cruiseskipet har ligget ved øya Giglio, på kysten av det populære reisemålet Toscana i Italia som en skrekkelig påminnelse på det som skjedde 13. januar i fjor. 32 mennesker døde i tragedien - noen likene er enda ikke funnet. Over 4000 mennesker var ombord da kapteinen tok den skjebnesvangre avgjørelsen å føre skipet nærmere øya enn planlagt.Bergingsarbeidet omkring vraket har vært ekstremt vanskelig. Skipet ligger nemlig midt i et marinreservat og en flytteoperasjon kan føre til enorme skader. Det skriver BBC. Derfor har 420 ingeniører, borere, dykkere og sveisere jobbet på spreng for å fjerne steinene som skipet krasjet inn i. Deretter er planen å heve skipet slik at det kommer på rett kjøl og taue det bort. Dette arbeidet skal etter planen være ferdigstilt i september. På land stod overlevende, pårørende og beboere og så på arbeidet.De 420 som jobber for å fjerne vraket, står daglig i stanken fra råtnende mat som fortsatt ligger ombord i skipet. Da skipet forliste var det fisk og kjøtt nok til å forsyne de over 4000 passasjerene i ti dager. Det skriver avisen The Daily Beast. Mesteparten av maten ligger fortsatt i lager- og kjølerommene ombord i skipet. Stanken har tiltrukket seg måker som flyr over vraket i hopetall. Avfallet har fortsatt ikke lekket ut i sjøen og har dermed ikke forurenset naturreservatet.Rundt vraket ligger enorme heisekraner på plattformer. Vraket har rustet og er meget skittent. I nærheten ligger også en plattform hvor alle arbeiderne bor og oppholder seg når de ikke jobbet på vraket. Risikoen ved å heve skipet preger arbeiderne. De fryktet særlig at været skal vanskeliggjøre hevingen. - Været er vår fiende. Vi jobbet døgnet rundt for å få jobben gjort så fort som mulig, sier prosjektleder Nick Sloane. Sloan anslår at de vil klare å sette skipet i vannrett posisjon innen utgangen av juli i år, men bare så lenge været holder. Deretter må vraket dreneres, noe som vil ta flere uker. Vraket skal så taues bort og hugges opp til skrapjern.Det er anslått at rederiet Costa betaler 400 millioner dollar for den kostbare aksjonen. Dykkere har festet enorme stålvaiere til vraket, som skal sikre at det blir liggende på skjæret selv hvis det skulle bryte ut storm. Nå er arbeidet inne i den andre av fire faser. Arbeiderne jobber med å sette opp 26 stolper under vraket, som skal hjelpe dem med heve skipet senere. - Det er enormt mye kalkulering, rekalkulering og validering i operasjoner som dette. Det er ikke rom for feil, sier Sloane. Når arbeidets fire faser er gjennomført, kan arbeidet med å hente ut de to likene som enda ikke har blitt funnet, begynne. Søndag avholdes det en seremoni for å minnes de døde etter ulykken som rammet øya og passasjerene for ett år siden. Seremonien vil blant annet bestå av konserter og en messe i byens kirke og vare hele dagen. På tidspunktet for forliset vil alle lanternene tennes omkring skipet og det er planlagt ett minutts stillhet. Det vil også bli avduket et minnesmerke for de 32 som mistet livet.Den italienske kapteinen Francesco Schettino er tiltalt for uaktsomt drap og anklaget både for å ha forårsaket forliset, og for å ha forlatt skipet før de over 4000 passasjerene var evakuert. I midten av desember møtte han til høring i en domstol i Grosseto. Han innrømmet da feil, men sa samtidig at han ikke er den eneste som har skylden.
På dagen ett år etter «Costa Concordia»-ulykken heises steinene som skipet braste inn i opp av havet.